**บทความวิจัย**

**Research article**

**ปัจจัยทำนายพฤติกรรมของบิดามารดาในการส่งเสริมพัฒนาการด้านภาษา**

**ของเด็กวัยหัดเดินในโรงพยาบาลเอกชนแห่งหนึ่ง**

ณัฏฐนิชา เหลืองอ่อน, พย.ม.\*

ยุนี พงศ์จตุรวิทย์, Ph.D.\*\*

นุจรี ไชยมงคล, Ph.D.\*\*\*

Received: 15 พ.ย.65

Revised: 27 ม.ค.66

Accepted: 10 ก.พ.66

**บทคัดย่อ**

**บทนำ:** พัฒนาการด้านภาษาในเด็กวัยหัดเดินมีความสำคัญอย่างมาก บิดามารดามีบทบาทสำคัญในการส่งเสริมพัฒนาการด้านภาษาแก่บุตร

**วิธีการศึกษา:** การวิจัยแบบหาความสัมพันธ์เชิงทำนาย เพื่อศึกษาปัจจัยทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน กลุ่มตัวอย่าง คือ บิดาหรือมารดาของเด็กวัยหัดเดิน 91 ราย โดยวิธีการสุ่มอย่างง่าย เครื่องมือที่ใช้คือ แบบสอบถามการรับรู้ความสามารถแห่งตนของบิดามารดา การสนับสนุนทางสังคมจากครอบครัว การได้รับข้อมูลการส่งเสริมพัฒนาการด้านภาษา และพฤติกรรมของบิดามารดาในการส่งเสริมพัฒนาการด้านภาษาของเด็ก มีค่าครอนบาคแอลฟาเท่ากับ .96, .90, .91, .77 ตามลำดับ วิเคราะห์ข้อมูลด้วยสถิติพรรณนาและการถดถอยพหุคูณแบบขั้นตอน

**ผลการศึกษา:** พบว่า การรับรู้ความสามารถแห่งตนของบิดามารดาและการสนับสนุนทางสังคมจากครอบครัว สามารถร่วมกันทำนายพฤติกรรมของบิดามารดาในการส่งเสริมพัฒนาการด้านภาษาของเด็กได้ร้อยละ 28.4 (*R2* = .284, *p* < .001) โดยการรับรู้ความสามารถแห่งตนเป็นตัวทำนายที่ดีที่สุด (= .339, *p* < .01) รองลงมาคือ การสนับสนุนทางสังคมจากครอบครัว ( = .305, *p* < .01)

**สรุป:** บุคลากรด้านสุขภาพควรแนะนำบิดามารดาในการส่งเสริมพัฒนาการด้านภาษาของเด็กวัยหัดเดิน โดยเน้นการรับรู้ความสามารถแห่งตนและการสนับสนุนทางสังคมจากครอบครัว เพื่อส่งเสริมพัฒนาการด้านภาษาของเด็กที่มีประสิทธิภาพมากยิ่งขึ้น

**คำสำคัญ:** พัฒนาการด้านภาษา, พฤติกรรมการส่งเสริมพัฒนาการด้านภาษาของบิดามารดา, เด็กวัยหัดเดิน

|  |
| --- |
| \*นิสิตหลักสูตรพยาบาลศาสตรมหาบัณฑิต (การพยาบาลเด็ก) มหาวิทยาลัยบูรพา  \*\*ผู้ช่วยศาสตราจารย์ คณะพยาบาลศาสตร์ มหาวิทยาลัยบูรพา, ผู้เขียนหลัก E-mail: yunee1809@yahoo.com  \*\*\*รองศาสตราจารย์ บัณฑิตวิทยาลัย มหาวิทยาลัยบูรพา |

**Predictors of Parental Behavior in Promoting Toddler Language Development in a Private hospital**

Nattanicha Luang-on, M.N.S.\*

Yunee Pongjaturawit, Ph.D.\*\*

Nujjaree Chaimongkol, Ph.D.\*\*\*

**Abstract**

**Introduction:** The development of toddler language is very important. Parents play an important role in promoting language development in their children.

**Methods:** This predictive correlational research aimed to examine predictive factors of parental behavior in promoting toddler language development. Simple random sampling was conducted to recruit 91 parents of toddlers. The research instruments were four questionnaires that collected data on a parenting self-efficacy, family support, access to information about the development of toddler language, and, parental behavior in promoting toddler language development, respectively. Cronbach’s alpha coefficients of all questionnaires ​​were .96, .90, .91, .77, respectively. Data were analyzed by using descriptive statistic and stepwise multiple regression analysis.

**Results:** The results revealed that parenting self-efficacy and family support could together explain a variance of parental behavior in promoting toddler language development for 28.4% (*R2* = .284, *p* < .001). The parenting self-efficacy was the best predictor ( = .339, *p* < .01), followed by family support ( = .305, *p* < .01).

**Conclusions:** Health care providers should provide parents with useful guidance on toddler language development with an emphasis on parenting self-efficacy and family support in order to enhance toddler language development effectively.

**Keywords*:*** Language development, Parental behavior in promoting language development, Toddler

|  |
| --- |
| \*Master of Nursing Science Program in Pediatric Nursing, Burupha University  \*\*Assistant Professor, Faculty of Nursing, Burupha University  Corresponding authur E-mail: yunee1809@yahoo.com  \*\*\*Associate Professor, Graduate School, Burupha University |

**บทนำ**

ภาษาเป็นองค์ประกอบพื้นฐานของการเรียนรู้และการปฏิสัมพันธ์กันทางสังคม ใช้เพื่อสื่อสารความหมาย ความคิด และความรู้สึกของบุคคล1 พัฒนาการด้านภาษาแบ่งเป็นทักษะด้านการใช้ภาษาด้วยการพูด (expressive language) และทักษะด้านความเข้าใจคำพูด (receptive language) พัฒนาการด้านภาษาเริ่มขึ้นตั้งแต่แรกเกิด เด็กปกติจะพัฒนาความเข้าใจภาษาประมาณ 8 เดือนและพูดได้ประมาณ 10-12 เดือน2 จากสถิติในสหรัฐอเมริกาพบว่า เด็กวัยเรียน ร้อยละ 7.7 มีความผิดปกติด้านภาษาในการออกเสียงและการพูด3 ในอินเดียพบว่า เด็กอายุ 1-12 ปี ร้อยละ 2.53 มีปัญหาด้านการพูดและภาษาล่าช้า4 สำหรับประเทศไทยพบเด็กมีพัฒนาการล่าช้ามากที่สุด คือ พัฒนาการด้านภาษาล่าช้าและการใช้ภาษา โดยพบสงสัยล่าช้าร้อยละ 24.765 และพบมากในวัยหัดเดิน ซึ่งพบเด็กพูดช้าประมาณร้อยละ 10 ของเด็กอายุต่ำกว่า 3 ปี6 และจากข้อมูลพัฒนาการเด็กปฐมวัย เขตสุขภาพที่ 6 พบว่า มีพัฒนาการล่าช้าร้อยละ 14.20 ซึ่งพบล่าช้าด้านภาษามากที่สุด ร้อยละ 16.107 ดังนั้นการส่งเสริมพัฒนาการด้านภาษาในเด็กวัยหัดเดินจึงมีความสำคัญ

การส่งเสริมพัฒนาการด้านภาษาของเด็กจึงเป็นสิ่งสำคัญอย่างหนึ่งสำหรับบิดามารดาในการอบรมเลี้ยงดูบุตร ในปัจจุบันโลกเข้าสู่ยุคสังคมดิจิทัลทำให้บิดามารดามีพฤติกรรมในการเลี้ยงดูบุตรด้วยการให้ดูทีวีและใช้สื่ออิเล็กทรอนิกส์ในชีวิตประจำวันของเด็ก ซึ่งบิดามารดาไม่ควรเลี้ยงดูบุตรด้วยการให้ดูทีวีหรือใช้สื่ออิเล็กทรอนิกส์ เพราะเด็กเล็กยังไม่สามารถเข้าใจในสื่อต่าง ๆ ได้ จะส่งผลให้เด็กพูดช้า สมองพัฒนาไม่สมวัยได้8 และหากให้เด็กอยู่กับสื่ออิเล็กทรอนิกส์มากเกินไป จะทำให้เด็กพูดช้า พูดไม่ชัด ขาดความคิดสร้างสรรค์ มีการสื่อสารกับผู้อื่นน้อยลง9 และส่งผลกระทบต่อพัฒนาการทางความคิดและภาษา10 ดังนั้นบิดามารดาจึงควรมีพฤติกรรมในการส่งเสริมพัฒนาการด้านภาษาแก่เด็กวัยหัดเดินที่เหมาะสม เพื่อให้เด็กมีพัฒนาการด้านภาษาที่สมวัย

จากแนวคิด PRECEDE-PROCEED ของ Green and Kreuter11 กล่าวไว้ว่า พฤติกรรมสุขภาพของบุคคลมีสาเหตุมาจากหลายปัจจัย ประกอบด้วย 2 ส่วน คือ PRECEDE เป็นระยะของการวิเคราะห์ปัจจัยภายในบุคคลและปัจจัยภายนอกบุคคลที่จะนำไปสู่การเปลี่ยนแปลงพฤติกรรมสุขภาพ และ PROCEED คือ ระยะของการวางแผนส่งเสริมสุขภาพ นำไปสู่การดำเนินการและประเมินผล ในการศึกษาครั้งนี้ประยุกต์ขั้นตอนการประเมินสาเหตุของพฤติกรรมสุขภาพในระยะ PRECEDE ขั้นตอนที่ 3 ประกอบด้วย 3 กลุ่มปัจจัย คือ ปัจจัยนำ เป็นปัจจัยพื้นฐานที่ก่อให้เกิดแรงจูงใจในการแสดงพฤติกรรม ได้แก่ ความรู้ ทัศนคติ และการรับรู้ความสามารถแห่งตน เป็นต้น ปัจจัยเสริม เป็นปัจจัยภายนอกบุคคล เป็นสิ่งที่บุคคลได้รับจากบุคคลอื่นเป็นผลมาจากการแสดงพฤติกรรมของบุคคล ได้แก่ การสนับสนุนทางสังคมจากบุคคลใกล้ชิดหรือสังคม เป็นต้น และปัจจัยเอื้อ เป็นแหล่งทรัพยากรที่จำเป็นในการแสดงพฤติกรรมของบุคคล สามารถหาได้ง่าย สะดวก เข้าถึงได้ ได้แก่ การได้รับข้อมูลข่าวสาร เป็นต้น จากแนวคิดดังกล่าวร่วมกับการทบทวนวรรณกรรมพบปัจจัยคัดสรรที่เกี่ยวข้องกับพฤติกรรมของบิดามารดาในการส่งเสริมพัฒนาการเด็ก ได้แก่ การรับรู้ความสามารถของตนเอง หากบิดามารดาหรือผู้ปกครองมีการรับรู้ว่าตนเองมีความสามารถและมีความเชื่อมั่นในตนเอง จะส่งผลให้มีพฤติกรรมการส่งเสริมการเจริญเติบโตและพัฒนาการเด็กได้อย่างเหมาะสม12,13,14 และผู้ดูแลเด็กที่มีการรับรู้ความสามารถของตนเองสูงจะมีพฤติกรรมในการส่งเสริมพัฒนาการด้านการใช้ภาษาให้แก่เด็ก15 การสนับสนุนทางสังคมจากครอบครัว โดยบิดามารดาที่ได้รับการสนับสนุนจากครอบครัวตามความต้องการที่เพียงพอ จะส่งผลต่อการเปลี่ยนแปลงพฤติกรรมของบิดามารดาในการส่งเสริมพัฒนาการของเด็ก13,16 และการได้รับข้อมูลข่าวสาร บิดามารดาที่ได้รับข้อมูลข่าวสาร/คำแนะนำเกี่ยวกับการส่งเสริมพัฒนาการด้านภาษาของบุตร ทั้งจากบุคลากรด้านสุขภาพ เช่น แพทย์ พยาบาล เจ้าหน้าที่ศูนย์บริการสาธารณสุข เป็นต้น หรือสื่อ/เอกสารต่างๆ เช่น วิทยุ โทรทัศน์ หนังสือพิมพ์ เว็บไซต์ เอกสารแผ่นพับ คู่มือต่าง ๆ เป็นต้น โดยหากสามารถเข้าถึงได้ง่าย สะดวก และเพียงพอ ก็จะส่งผลให้บิดามารดาเกิดพฤติกรรมการส่งเสริมสุขภาพที่เหมาะสมแก่เด็ก17-18 รวมทั้งการส่งเสริมพัฒนาการด้านภาษาแก่เด็กด้วย ดังการศึกษาการใช้คู่มือเฝ้าระวังและส่งเสริมพัฒนาการของเด็กปฐมวัย (DSPM) พบว่า การที่ผู้ปกครองได้รับการสอนและการทบทวนสาธิตในการใช้คู่มือ DSPM จะทำให้ผู้ปกครองสามารถส่งเสริมพัฒนาการเด็กด้วยความมั่นใจ17 และผู้ดูแลเด็กปฐมวัยอายุ 2-3 ปี หากได้ความรู้หรือคำแนะนำเกี่ยวกับการใช้คู่มือ DSPM อาจทำให้ผู้ดูแลเด็กนำไปประยุกต์ใช้ในการส่งเสริมพัฒนาการเด็กได้มากขึ้น19

จากการทบทวนวรรณกรรมจะเห็นได้ว่า พัฒนาการด้านภาษาของเด็กวัยหัดเดินมีความสำคัญอย่างมาก โดยบิดามารดามีบทบาทสำคัญในการส่งเสริมพัฒนาการด้านภาษาแก่เด็ก หากบิดามารดาสามารถส่งเสริมพัฒนาการด้านภาษาได้เหมาะสมกับวัย เด็กจะมีพัฒนาการด้านภาษาที่ดีและเหมาะสม หากเด็กไม่ได้รับการส่งเสริมพัฒนาการด้านภาษาให้เป็นไปตามวัย จะทำให้เกิดพัฒนาการด้านภาษาล่าช้าได้ เกิดปัญหาด้านการเรียนและการเข้าสังคม จากการศึกษาที่ผ่านมายังพบการศึกษาเกี่ยวกับพฤติกรรมส่งเสริมพัฒนาการด้านภาษาของบิดามารดาในเด็กวัยหัดเดินน้อย และส่วนใหญ่เป็นศึกษาเกี่ยวกับพัฒนาการของเด็กปฐมวัยโดยรวม ผู้วิจัยจึงสนใจศึกษาปัจจัยทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน ได้แก่ การรับรู้ความสามารถแห่งตนของบิดามารดา การสนับสนุนทางสังคมจากครอบครัว และการได้รับข้อมูลส่งเสริมพัฒนาการด้านภาษา เพื่อนำผลการศึกษาไปเป็นข้อมูลพื้นฐานในการพัฒนารูปแบบหรือแนวทางสำหรับส่งเสริมให้บิดามารดามีพฤติกรรมในการส่งเสริมพัฒนาการด้านภาษาแก่บุตรที่มีประสิทธิภาพมากยิ่งขึ้น

**วัตถุประสงค์ของการวิจัย**

เพื่อศึกษาปัจจัยทำนายต่าง ๆ ได้แก่ การรับรู้ความสามารถแห่งตนของบิดามารดา การสนับสนุนทางสังคมจากครอบครัว และการได้รับข้อมูลการส่งเสริมพัฒนาการด้านภาษา ต่อพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน

**กรอบแนวคิดที่ใช้ในการวิจัย**

การศึกษาครั้งนี้ใช้กรอบแนวคิด PRECEDE-PROCEED Model ของ Green and Kreuter11 โดยประยุกต์ใช้ขั้นตอนที่ 3 ของระยะ PRECEDE ร่วมกับการทบทวนวรรณกรรม เพื่อหาปัจจัยต่าง ๆ ที่เกี่ยวข้องกับพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน คือ ปัจจัยนำ ได้แก่ การรับรู้ความสามารถแห่งตนของบิดามารดา ปัจจัยเสริม ได้แก่ การสนับสนุนทางสังคมจากครอบครัว และปัจจัยเอื้อ ได้แก่ การได้รับข้อมูลเกี่ยวกับการส่งเสริมพัฒนาการด้านการใช้ภาษาจากสื่อต่าง ๆ ซึ่งสามารถเขียนเป็นกรอบแนวคิดการวิจัยดังภาพที่ 1

การรับรู้ความสามารถแห่งตน

ของบิดามารดา

การสนับสนุนทางสังคม

จากครอบครัว

พฤติกรรมของบิดามารดา

ในการส่งเสริมพัฒนาการด้านภาษา

การได้รับข้อมูลการส่งเสริมพัฒนาการ

ด้านภาษา

ด้านภาษา

**ภาพ 1** กรอบแนวคิดการวิจัย

**วิธีการดำเนินการวิจัย** การวิจัยครั้งนี้เป็นแบบหาความสัมพันธ์เชิงทำนาย (Predictive correlational research) มีวัตถุประสงค์เพื่อศึกษาปัจจัยทำนาย ได้แก่ การรับรู้ความสามารถแห่งตนของบิดามารดา การสนับสนุนทางสังคมจากครอบครัว และการได้รับข้อมูลการส่งเสริมพัฒนาการด้านภาษาต่อพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน

ประชากรและกลุ่มตัวอย่าง คือ บิดาหรือมารดาของเด็กวัยหัดเดินที่มีอายุ 1-3 ปี ที่เข้ารับบริการในคลินิกเด็กสุขภาพดี โรงพยาบาลเอกชนแห่งหนึ่งในเขตอำเภอเมือง จังหวัดชลบุรี ได้กลุ่มตัวอย่างโดยใช้วิธีการสุ่มอย่างง่าย (Simple random sampling) โดยมีเกณฑ์การคัดเลือกกลุ่มตัวอย่าง (Inclusion criteria) คือ เป็นผู้เลี้ยงดูเด็กเป็นหลัก มีอายุตั้งแต่ 20 ปี ขึ้นไป อาศัยอยู่บ้านเดียวกันกับเด็ก และสามารถอ่าน เขียน สื่อสารภาษาไทยได้ การคำนวณขนาดกลุ่มตัวอย่างใช้วิธีวิเคราะห์ค่าอำนาจการทดสอบ (Power analysis) กำหนดค่าความเชื่อมั่นที่ระดับนัยสำคัญที่ .05 ค่าอำนาจการทดสอบ (Power of test) เท่ากับ .80 ค่าอิทธิพล (Effect size) ขนาดปานกลางเท่ากับ .15 ได้ขนาดกลุ่มตัวอย่างเท่ากับ 76 ราย ตามเกณฑ์ของ Cohen20 และเพื่อป้องกันความคลาดเคลื่อนที่อาจเกิดจากการตอบแบบสอบถามและข้อมูลที่อาจมีค่าผิดปกติ ผู้วิจัยจึงเพิ่มขนาดกลุ่มตัวอย่างร้อยละ 20ตามเกณฑ์ของบุญใจ ศรีสถิตย์-นรากูร21 ดังนั้นจะได้จำนวนกลุ่มตัวอย่างทั้งสิ้นเท่ากับ 91 ราย

**เครื่องมือที่ใช้ในการวิจัย**

เครื่องมือที่ใช้ในการวิจัยครั้งนี้ คือ แบบสอบถาม แบ่งออกเป็น 5 ส่วน ดังนี้

**ส่วนที่ 1 แบบสอบถามข้อมูลทั่วไปของเด็กและกลุ่มตัวอย่าง** เป็นแบบเลือกตอบและเติมข้อความ แบ่งเป็นข้อมูลส่วนบุคคลของเด็กวัยหัดเดิน ได้แก่ อายุ เพศ ลำดับการเกิด จำนวนพี่น้อง ลักษณะครอบครัว และการเข้ารับบริการในสถานเลี้ยงดูเด็ก และข้อมูลของกลุ่มตัวอย่าง ได้แก่ อายุ ความเกี่ยวข้องสัมพันธ์กับเด็ก สถานภาพสมรส ระดับการศึกษา อาชีพ รายได้ของครอบครัว จำนวนบุตร และประสบการณ์ในการเลี้ยงดูเด็กวัยหัดเดิน

**ส่วนที่ 2 แบบสอบถามการรับรู้ความสามารถแห่งตนของบิดามารดา** ผู้วิจัยปรับปรุงมาจากอรุณศรี กัณวเศรษฐ และคณะ22 มีจำนวน 15 ข้อ ลักษณะคำตอบเป็นมาตรวัดประมาณค่า (Rating scale) 5 ระดับ ได้แก่ มั่นใจมากที่สุด 4 คะแนน มั่นใจมาก 3 คะแนน มั่นใจปานกลาง 2 คะแนน มั่นใจน้อย 1 คะแนน และไม่มั่นใจเลย 0 คะแนน ผลรวมของคะแนนทั้งชุด 0 - 60 คะแนน โดยคะแนนรวมค่อนไปทางมาก หมายถึง มีการรับรู้ความสามารถของตนเองในการส่งเสริมพัฒนาการด้านภาษามาก และคะแนนรวมค่อนไปทางน้อย หมายถึง มีการรับรู้ความสามารถของตนเองในการส่งเสริมพัฒนาการด้านภาษาน้อย

**ส่วนที่ 3 แบบสอบถามการสนับสนุนทางสังคมจากครอบครัว** ผู้วิจัยปรับปรุงมาจาก  ลาวัลย์ ทาวิทะ และคณะ16 ที่พัฒนามาจากแนวคิดการสนับสนุนทางสังคมของ House23 ประกอบด้วย 4 ด้าน คือ การสนับสนุนด้านอารมณ์ เครื่องมือ ข้อมูลข่าวสาร และการประเมินค่า มีจำนวน 14 ข้อ ลักษณะคำตอบเป็นมาตรประมาณค่า (Rating scale) 4 ระดับ ได้แก่ เห็นด้วยมาก 3 คะแนน เห็นด้วยปานกลาง 2 คะแนน เห็นด้วยน้อย 1 คะแนน และไม่เห็นด้วย 0 คะแนน ผลรวมของคะแนนทั้งชุด 0 - 42 คะแนน โดยคะแนนรวมค่อนไปทางสูง หมายถึง ได้รับการสนับสนุนทางสังคมจากครอบครัวมาก คะแนนรวมค่อนไปทางต่ำ หมายถึง ได้รับการสนับสนุนทางสังคมจากครอบครัวน้อย

**ส่วนที่ 4 แบบสอบถามการได้รับข้อมูลการส่งเสริมพัฒนาการด้านภาษา** ผู้วิจัยนำมาจากแบบสอบถามการได้รับข้อมูลข่าวสารของ  ชญาน์นันท์ ใจดี24 มีจำนวน 11 ข้อ ลักษณะคำตอบเป็นมาตรวัดประมาณค่า (Rating scale) 4 ระดับ ได้แก่ สม่ำเสมอ 3 คะแนน บ่อยครั้ง 2 คะแนน บางครั้ง 1 คะแนน และไม่เคย 0 คะแนน ผลรวมของคะแนนทั้งชุด 0 - 33 คะแนน โดยคะแนนรวมค่อนไปทางมาก หมายถึง ได้รับข้อมูลเกี่ยวกับการส่งเสริมพัฒนาการด้านภาษามาก คะแนนรวมค่อนไปทางน้อย หมายถึง ได้รับข้อมูลเกี่ยวกับการส่งเสริมพัฒนาการด้านภาษาน้อย

**ส่วนที่ 5 แบบสอบถามพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน** ผู้วิจัยพัฒนามาจากคู่มือการเฝ้าระวังและส่งเสริมพัฒนาการเด็กปฐมวัย (DSPM) กระทรวงสาธารณสุข25 ร่วมกับการทบทวนวรรณกรรม มีจำนวน 12 ข้อ ลักษณะคำตอบเป็นมาตรวัดประมาณค่า (Rating scale) 5 ระดับ ดังนี้ ทำทุกวัน หมายถึง บิดาหรือมารดาส่งเสริมพัฒนาการด้านภาษาทุกวัน (5 คะแนน) ทำบ่อยครั้ง หมายถึง ส่งเสริมพัฒนาการด้านภาษา สัปดาห์ละ 5 - 6 วัน (4 คะแนน) ทำบางครั้ง หมายถึง ส่งเสริมพัฒนาฦการด้านภาษาสัปดาห์ละ 3 - 4 วัน (3 คะแนน) ทำนาน ๆ ครั้ง หมายถึง ส่งเสริมพัฒนาการด้านภาษาสัปดาห์ละ 1 - 2 วัน (2 คะแนน) และไม่เคยทำเลย หมายถึง ไม่เคยส่งเสริมพัฒนาการด้านภาษาเลย (1 คะแนน) ผลรวมของคะแนนทั้งชุด 1 - 60 คะแนน โดยคะแนนรวมค่อนไปทางสูง หมายถึง มีพฤติกรรมในการส่งเสริมพัฒนาการด้านภาษามาก คะแนนรวมค่อนไปทางต่ำ หมายถึง มีพฤติกรรมในการส่งเสริมพัฒนาการด้านภาษาน้อย

**การตรวจสอบคุณภาพของเครื่องมือ**

การหาค่าความตรงตามเนื้อหา (Content validity) ผู้วิจัยได้นำแบบสอบถามการรับรู้ความสามารถแห่งตนของบิดามารดา แบบสอบถามการสนับสนุนทางสังคมจากครอบครัว แบบสอบถามพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน ให้ผู้ทรงคุณวุฒิ จำนวน 3 ท่าน ตรวจสอบความตรงตามเนื้อหาและหาค่าดัชนีความตรงเชิงเนื้อหา (CVI) ได้เท่ากับ .93, 1.0 และ .92 ตามลำดับ ส่วนแบบสอบถามการได้รับข้อมูลการส่งเสริมพัฒนาการด้านภาษา ในการศึกษาครั้งนี้ผู้วิจัยนำมาใช้โดยไม่มีการดัดแปลง การหาค่าความเชื่อมั่น (Reliability) ผู้วิจัยนำแบบสอบถามทุกชุดไปทดลองใช้กับบิดามารดาเด็กที่มีลักษณะคล้ายคลึงกับกลุ่มตัวอย่าง จำนวน 30 ราย นำมาวิเคราะห์หาความเชื่อมั่นโดยใช้สูตรสัมประสิทธิ์แอลฟาของครอนบาค ได้ค่าเท่ากับ .96, .90, .91 และ .77 ตามลำดับ

**การพิทักษ์สิทธิของกลุ่มตัวอย่าง**

เค้าโครงวิทยานิพนธ์และเครื่องมือนี้ ได้รับการอนุมัติจากคณะกรรมการพิจารณาจริยธรรมการวิจัย กองบริหารการวิจัยและนวัตกรรม มหาวิทยาลัยบูรพา รหัสโครงการวิจัย G-HS069/ 2564 หลังจากนั้นผู้วิจัยได้ดำเนินการตามขั้นตอนการเก็บรวบรวมข้อมูล โดยคำนึงถึงการพิทักษ์สิทธิกลุ่มตัวอย่าง ผู้วิจัยได้แนะนำตัวกับกลุ่มตัวอย่างพร้อมชี้แจงวัตถุประสงค์ ขั้นตอนการเก็บรวบรวมข้อมูล และประโยชน์ที่ได้รับจากการวิจัย กลุ่มตัวอย่างเป็นผู้ตัดสินใจในการยินยอมเข้าร่วมการวิจัย และลงนามในใบยินยอมการเข้าร่วมการวิจัย กลุ่มตัวอย่างสามารถยุติการเข้าร่วมวิจัยได้โดยไม่เกิดผลกระทบใด ๆ ข้อมูลที่ได้ถูกเก็บเป็นความลับและไม่สามารถระบุหรืออ้างอิงถึงผู้ให้ข้อมูลได้ ข้อมูลจะถูกทำลายภายหลังจากเผยแพร่ผลการวิจัยเรียบร้อยแล้ว และข้อมูลที่ได้ทั้งหมดสรุปผลออกมาเป็นภาพรวมเพื่อนำไปใช้ประโยชน์ตามวัตถุประสงค์ของการวิจัยเท่านั้น

**การเก็บรวบรวมข้อมูล**

ผู้วิจัยดำเนินการเก็บข้อมูลหลังจากได้รับการอนุมัติจากจากคณะกรรมการพิจารณาจริยธรรมการวิจัยในมนุษย์ มหาวิทยาลัยบูรพาเรียบร้อยแล้ว ผู้วิจัยนำเอกสารรับรองและหนังสือขอเก็บข้อมูลจากบัณฑิตวิทยาลัย มหาวิทยาลัยบูรพาถึงผู้อำนวยการโรงพยาบาลเอกชนแห่งหนึ่ง ในเขตอำเภอเมือง จังหวัดชลบุรี ที่เข้าร่วมวิจัย เพื่อขออนุญาตในการเก็บข้อมูลใน ผู้วิจัยเข้าพบเจ้าหน้าที่ที่เกี่ยวข้องเพื่อแนะนำตนเอง ชี้แจงวัตถุประสงค์ วิธีการเก็บรวบรวมข้อมูล การพิทักษ์สิทธิกลุ่มตัวอย่างประโยชน์ที่ได้รับจากการวิจัย จากนั้นผู้วิจัยชี้แจงกับกลุ่มตัวอย่างเกี่ยวกับวัตถุประสงค์ของการวิจัย การลงนามยินยอม การตอบแบบสอบถาม ผู้วิจัยได้ปฏิบัติตามมาตรการป้องกันโรคโควิด-19 โดยผู้วิจัยและกลุ่มตัวอย่างสวมหน้ากากอนามัยตลอดระยะเวลาในการเก็บข้อมูล ล้างมือด้วยแอลกอฮอล์เจล เว้นระยะห่าง เก็บข้อมูลที่คลินิกเด็กสุขภาพดีทุกวัน เวลา 08.00 น. - 21.00 น. ระหว่างเดือนตุลาคม - ธันวาคม พ.ศ. 2564 ได้ข้อมูลครบจำนวน 91 ราย

**การวิเคราะห์ข้อมูล**

วิเคราะห์ข้อมูลโดยใช้โปรแกรมคอมพิวเตอร์สำเร็จรูป กำหนดระดับนัยสำคัญทางสถิติที่ .05

1. ข้อมูลส่วนบุคคลของกลุ่มตัวอย่าง วิเคราะห์โดยการแจกแจงความถี่ ร้อยละ ค่าเฉลี่ย ส่วนเบี่ยงเบนมาตรฐาน และพิสัย

2. วิเคราะห์ปัจจัยทำนายต่าง ๆ ต่อพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดินด้วยสถิติวิเคราะห์ถดถอยพหุคูณแบบขั้นตอน (Stepwise multiple regression analysis)

**ผลการวิจัย**

1. ข้อมูลทั่วไปของเด็กและกลุ่มตัวอย่าง

ข้อมูลส่วนบุคคลของเด็กวัยหัดเดิน มีอายุเฉลี่ย 2.18 ปี (*SD* = 0.86, range = 1-3) ส่วนใหญ่อายุมากกว่า 2-3 ปี (ร้อยละ 57.1) เป็นเด็กผู้หญิง (ร้อยละ 51.6) และเด็กผู้ชาย (ร้อยละ 48.4) ส่วนใหญ่เป็นบุตรคนแรก (ร้อยละ 63.7) รองลงมาคือ บุตรลำดับที่ 2 (ร้อยละ 30.8) ลักษณะของครอบครัวส่วนใหญ่เป็นครอบครัวขยาย (ร้อยละ 62.6) และครอบครัวเดี่ยว (ร้อยละ 37.4) ส่วนใหญ่ไม่เคยเข้ารับบริการในสถานเลี้ยงดูเด็ก (ร้อยละ 82.4) และเคยเข้ารับบริการในสถานเลี้ยงดูเด็ก (ร้อยละ 17.6)

ข้อมูลส่วนบุคคลของกลุ่มตัวอย่าง มีอายุเฉลี่ย 34.48 ปี (*SD* = 5.29, range = 21-48) ส่วนใหญ่มีอายุ 31-40 ปี (ร้อยละ 63.7) รองลงมามีอายุ 20-30 ปี (ร้อยละ 23.1) มีความสัมพันธ์กับเด็กเป็นมารดา (ร้อยละ 73.6) เป็นบิดา (ร้อยละ 26.4) มีสถานภาพสมรสคู่ (ร้อยละ 97.8) ส่วนใหญ่จบการศึกษาระดับปริญญาตรี (ร้อยละ 56.0) รองลงมาคือ สูงกว่าปริญญาตรี (ร้อยละ 17.6) ประกอบอาชีพพนักงานบริษัทมากที่สุด (ร้อยละ 43.9) รองลงมาเป็นอาชีพธุรกิจส่วนตัว (ร้อยละ 27.5) มีรายได้ของครอบครัวเฉลี่ย 120,142.86 บาทต่อเดือน (*SD* = 19,966.71, range =13,000 -1,500,000) มีบุตรเพียงคนเดียวมากที่สุด (ร้อยละ 56.0) รองลงมามีบุตรจำนวน 2 คน (ร้อยละ 35.2) ไม่เคยมีประสบการณ์ในการเลี้ยงดูเด็กวัยหัดเดิน (ร้อยละ 52.7) และเคยมีประสบการณ์ในการเลี้ยงดูเด็กวัยหัดเดิน (ร้อยละ 47.3)

2. การรับรู้ความสามารถแห่งตนของบิดามารดาโดยรวมมีคะแนนเฉลี่ย 50.26 (*SD* = 7.38, range = 27-60)

3. การสนับสนุนทางสังคมจากครอบครัวโดยรวมมีคะแนนเฉลี่ย 33.82 (*SD* = 6.71, range =4-42) เมื่อพิจารณาเป็นรายด้าน พบว่า คะแนนเฉลี่ยการสนับสนุนด้านอารมณ์เท่ากับ 7.73 (*SD* = 1.51, range = 3-9) ด้านเครื่องมือเท่ากับ 9.92 (*SD* = 2.21, range = 1-12) ด้านข้อมูลข่าวสารเท่ากับ 8.42 (*SD* = 2.89, range = 0-12) ด้านการประเมินค่าเท่ากับ 7.76 (*SD* = 1.72, range = 0-9) ดังแสดงในตารางที่ 1

**ตารางที่ 1** คะแนนเฉลี่ย ส่วนเบี่ยงเบนมาตรฐาน พิสัยของการสนับสนุนทางสังคมจากครอบครัวโดยรวมและแยกรายด้าน (*n* = 91)

|  |  |  |  |  |
| --- | --- | --- | --- | --- |
| การสนับสนุนทางสังคม | Mean | *SD* | Actual range | Possible  range |
| **โดยรวม** | 33.82 | 6.71 | 4-42 | 0-42 |
| **รายด้าน**  ด้านอารมณ์ | 7.73 | 1.51 | 3-9 | 0-9 |
| ด้านเครื่องมือ | 9.92 | 2.21 | 1-12 | 0-12 |
| ด้านข้อมูลข่าวสาร | 8.42 | 2.89 | 0-12 | 0-12 |
| ด้านการประเมินค่า | 7.76 | 1.72 | 0-9 | 0-9 |

4. การได้รับข้อมูลการส่งเสริมพัฒนาการด้านภาษาโดยรวมมีคะแนนเฉลี่ย 18.48 (*SD* = 6.52, range = 5-33) เมื่อพิจารณาเป็นรายด้าน พบว่า คะแนนเฉลี่ยการได้รับข้อมูลข่าวสารจากสื่อบุคคลเท่ากับ 7.88 (*SD* = 2.12, range = 4-12) สื่อมวลชนเท่ากับ 6.32 (*SD* = 3.06, range = 0-12) สื่อเฉพาะกิจเท่ากับ 4.30 (*SD* = 2.46, range = 0-9) ดังแสดงในตารางที่ 2

**ตารางที่ 2** คะแนนเฉลี่ย ส่วนเบี่ยงเบนมาตรฐาน พิสัยของการได้รับข้อมูลการส่งเสริมพัฒนาการด้านภาษาโดยรวมและแยกรายด้าน (*n* = 91)

|  |  |  |  |  |
| --- | --- | --- | --- | --- |
| การได้รับข้อมูล | Mean | *SD* | Actual  range | Possible  range |
| **โดยรวม** | 18.48 | 6.52 | 5-33 | 0-33 |
| **รายด้าน** |  |  |  |  |
| |  | | --- | | สื่อบุคคล | | สื่อมวลชน | | สื่อเฉพาะกิจ | | |  | | --- | | 7.88 | | 6.32 | | 4.30 | | |  | | --- | | 2.12 | | 3.06 | | 2.46 | | |  | | --- | | 4-12 | | 0-12 | | 0- 9 | | |  | | --- | | 0-12 | | 0-12 | | 0-9 | |

5. พฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดินโดยรวมมีคะแนนเฉลี่ย 53.99 (*SD* = 6.87, range = 28-60) เมื่อพิจารณาเป็นรายด้าน พบว่า คะแนนเฉลี่ยด้านการใช้ภาษาเท่ากับ 23.00 (*SD* = 3.16, range = 12-25) ด้านการเข้าใจภาษาเท่ากับ 13.87 (*SD* = 1.58, range = 9-15) ด้านการส่งเสริมพัฒนาการโดยรวมเท่ากับ 17.20 (*SD* = 2.71, range = 9-20) ดังแสดงในตารางที่ 3

**ตารางที่** 3 คะแนนเฉลี่ย ส่วนเบี่ยงเบนมาตรฐาน พิสัยของพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดินโดยรวมและแยกรายด้าน (*n* = 91)

|  |  |  |  |  |
| --- | --- | --- | --- | --- |
| พฤติกรรมของบิดามารดา | Mean | *SD* | Actual  range | Possible  range |
| **โดยรวม** | 53.99 | 6.87 | 28-60 | 1-60 |
| **รายด้าน**  การใช้ภาษา | 23.00 | 3.16 | 12-25 | 1-25 |
| การเข้าใจภาษา | 13.87 | 1.58 | 9-15 | 1-15 |
| การส่งเสริมพัฒนาการด้านภาษาโดยรวม | 17.20 | 2.71 | 9 -20 | 1-20 |

6. ผลการวิเคราะห์ถดถอยพหุคูณแบบขั้นตอน (Stepwise multiple regression analysis) ของปัจจัยทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน พบว่า การรับรู้ความสามารถแห่งตนของบิดามารดาและการสนับสนุนทางสังคมจากครอบครัว สามารถร่วมกันทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดินได้ร้อยละ 28.4 (*R2* = .284, *p* < .001) ตัวแปรที่สามารถทำนายได้ดีที่สุดและมีนัยสำคัญทางสถิติ คือ การรับรู้ความสามารถแห่งตนของบิดามารดา สามารถทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดินได้ร้อยละ 20.3 (= .339, *p* < .01) และตัวแปรทำนายที่ดีรองลงมาและมีนัยสำคัญทางสถิติ คือ การสนับสนุนทางสังคมจากครอบครัว สามารถทำนายได้เพิ่มขึ้นอีกร้อยละ 8.0 ( = .305, *p* < .01) ดังแสดงในตารางที่ 4

**ตารางที่** 4 การวิเคราะห์ถดถอยพหุคูณแบบขั้นตอน เพื่อหาปัจจัยทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน (*n* = 91)

|  |  |  |  |  |  |
| --- | --- | --- | --- | --- | --- |
| ตัวแปร | ∆ *R2* | b | SE | *β* | *t* |
| การรับรู้ความสามารถแห่งตน | .203 | .315 | .090 | .339 | 3.491\*\* |
| การสนับสนุนทางสังคมจากครอบครัว | .080 | .312 | .099 | .305 | 3.141\*\* |
| Constant = 27.589, *R2*= .284, Adjust *R2*= .267, *F* (2,88) = 17.420\*\*\* | | | | | |

\*\*p <.01, \*\*\*p <.001

**อภิปรายผลและข้อเสนอแนะ**

จากผลการศึกษา สามารถอภิปรายผลได้ดังนี้

1. การรับรู้ความสามารถแห่งตนของบิดามารดา สามารถทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัย หัดเดิน ได้ร้อยละ 20.3 (*R2*=.203, *p* < .01) บิดามารดาที่มีการรับรู้ความสามารถแห่งตนสูง ส่งผลให้มีพฤติกรรมในการส่งเสริมพัฒนาการด้านภาษาของเด็กวัยหัดเดินได้เหมาะสมมาก สอดคล้องกับแนวคิด PRECEDE-PROCEED Model ของ Green and Krueter11 ที่กล่าวว่า การรับรู้ความสามารถของบุคคลในการกระทำพฤติกรรมทางสุขภาพเป็นปัจจัยนำ ที่เป็นปัจจัยพื้นฐานในการเกิดพฤติกรรมของบุคคล ทำให้เกิดแรงจูงใจในการแสดงพฤติกรรมของบุคคล และทฤษฎีการรับรู้สมรรถนะแห่งตน ของ Bandura26 กล่าวว่า การรับรู้สมรรถนะแห่งตนเป็นการตัดสินความสามารถของตนเองในการปฏิบัติกิจกรรมเพื่อให้กระทำตามแนวทางที่ทำด้วยความตั้งใจอย่างมีเป้าหมายและนำไปสู่ความสำเร็จ ดังการศึกษาของ รรฤณ แสงแก้ว และคณะ27 ที่ศึกษาพฤติกรรมของผู้ดูแลเด็กในการส่งเสริมพัฒนาการของเด็กที่มีอายุ 1-4 ปี ในเขตรับผิดชอบของโรงพยาบาลส่งเสริมสุขภาพ จังหวัดมหาสารคาม พบว่า การรับรู้สมรรถนะแห่งตนผู้ดูแลเด็กสามารถทำนายการรับรู้พฤติกรรมส่งเสริมพัฒนาการของเด็กได้ ( = .321, *p* < .05) เช่นเดียวการศึกษาปัจจัยทำนายพฤติกรรมส่งเสริมพัฒนาการเด็กปฐมวัยของผู้ปกครองในจังหวัดพะเยา พบว่า การรับรู้สมรรถนะแห่งตนของผู้ปกครองสามารถทำนายพฤติกรรมการส่งเสริมพัฒนาการของเด็กปฐมวัยได้ ( = .377, *p* <.001)13 และการรับรู้สมรรถนะตนเองของผู้ดูแลเด็กมีความสัมพันธ์ทางบวกในระดับสูงกับพฤติกรรมการส่งเสริมการเจริญเติบโตและพัฒนาการของผู้ดูแลเด็กวัยหัดเดิน (*r* = 786,  *p* < .001)14 รวมทั้งการศึกษาของ ณิชาณี พันธุ์งาม12 ที่ศึกษาปัจจัยที่มีผลต่อการกระตุ้นพัฒนาการเด็กในชุมชนจังหวัดนครราชสีมา พบว่า การรับรู้ในความสามารถของผู้ดูแลหลักสามารถทำนายการกระตุ้นพัฒนาการเด็กของผู้ดูแลหลักได้ (*r* = .499, *p* < .001)

2. การสนับสนุนทางสังคมจากครอบครัว สามารถทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน โดยทำนายได้เพิ่มขึ้น ร้อยละ 8.0 (*R2*= .080, *p* < .01) การที่บิดามารดาได้รับการสนับสนุนทางสังคมจากครอบครัวมาก ส่งผลให้มีพฤติกรรมในการส่งเสริมพัฒนาการด้านภาษาของเด็กวัยหัดเดินมากขึ้น ทั้งนี้อภิปรายได้ว่า บิดามารดาที่ได้รับการสนับสนุนจากครอบครัวในด้านต่าง ๆ ได้แก่ ด้านอารมณ์ ด้านการประเมินค่า จะทำให้บิดามารดาได้รับความรัก ความอบอุ่น กำลังใจ ส่งผลให้บิดามารดามีกำลังใจ ภาคภูมิใจ มีความมั่นใจในการปฏิบัติพฤติกรรมการส่งเสริมพัฒนาการด้านภาษาให้แก่บุตร การสนับสนุนด้านทรัพยากร เป็นการได้รับความช่วยเหลือทางการเงินหรือสิ่งของอุปกรณ์ เช่น ของเล่นเด็ก หนังสือนิทาน เป็นต้น ทำให้บิดามารดาสามารถนำไปใช้ในการส่งเสริมพัฒนาการด้านภาษาของบุตร และด้านข่าวสาร โดยบิดามารดาได้รับข้อมูล คำแนะนำในการส่งเสริมพัฒนาการด้านภาษา ส่งผลให้บิดามารดามีความรู้ความเข้า สามารถนำไปประยุกต์ใช้ในการส่งเสริมพัฒนาการด้านภาษาได้ดีขึ้น สอดคล้องกับแนวคิด PRECEDE- PROCEED Model ของ Green and Krueter11 กล่าวว่า การสนับสนุนทางสังคมเป็นปัจจัยเสริม เป็นปัจจัยที่บุคคลได้รับมาจากบุคคลอื่น อันจะส่งผลและเป็นแรงกระตุ้นให้เกิดพฤติกรรมสุขภาพของบุคคล และสอดคล้องแนวคิดการสนับสนุนทางสังคมของ House23 กล่าวว่า การสนับสนุนทางสังคม เป็นการช่วยเหลือที่ผู้รับได้รับจากบุคคลในครอบครัว ชุมชน บุคลากรด้านสาธารณสุข ประกอบด้วย ด้านอารมณ์ ด้านการประเมินค่า ด้านข้อมูลข่าวสาร และด้านวัตถุสิ่งของ ดังการศึกษาที่พบว่า การสนับสนุนทางสังคมของครอบครัวของผู้ดูแลเด็กวัยก่อนเรียนมีความสัมพันธ์เชิงบวกกับการสร้างเสริมวินัยเชิงบวกในผู้ดูแลเด็กวัยก่อนเรียน (*r* = .26, *p* <.05)28 เช่นเดียวกับการศึกษาของ สุกัญญา สอนสี และคณะ29 ที่ศึกษาพฤติกรรมของมารดาในการส่งเสริมการเล่นในบุตรวัยก่อนเรียนอายุ 3-5 ปี ที่เข้ารับบริการในศูนย์พัฒนาเด็กเล็ก พบว่า มารดาที่ได้รับการสนับสนุนจากสังคมจะมีความมั่นคงทางอารมณ์ มีกำลังใจ และมีความมั่นใจ ส่งผลให้มารดามีการส่งเสริมการเล่นในบุตรมากขึ้น (*p* < .05) สอดคล้องกับการศึกษาที่พบว่า ผู้ดูแลเด็กที่ได้รับการสนับสนุนของครอบครัวในการส่งเสริมพัฒนาการทารกเกิดก่อนกำหนดมีความสัมพันธ์ทางบวกกับพฤติกรรมการส่งเสริมพัฒนาการทารกเกิดก่อนกำหนด (*p* < .05)16 และการศึกษาของ Taylora et al.30 ที่ศึกษาการได้รับการสนับสนุนทางสังคมของบิดามารดากับทักษะทางสังคมของเด็ก พบว่าบิดามารดาที่ได้รับการสนับสนุนทางสังคมจะช่วยพัฒนาทักษะทางสังคมที่ดีให้กับเด็ก (*p* < .01)

3. การได้รับข้อมูลการส่งเสริมพัฒนาการด้านภาษา ไม่สามารถทำนายพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน (*p* >.05) ทั้งนี้อาจเนื่องมาจากบิดามารดากลุ่มตัวอย่างส่วนใหญ่มีระดับการศึกษาค่อนข้างดี คือ จบการศึกษาในระดับปริญญาตรี (ร้อยละ 56.0) จะมีความสามารถในการเข้าถึงและหาข้อมูล ความรู้จากสื่อเทคโนโลยีต่าง ๆ ได้ด้วยตนเอง ดังการศึกษาที่พบว่า บิดามารดาที่มีการศึกษาสูงจะมีความสามารถในการเข้าถึงข้อมูลในส่งเสริมพัฒนาการทางอารมณ์ของเด็ก อายุ 6-11ปี และส่งเสริมเด็กให้เรียนรู้การจัดการทางอารมณ์ได้ดีกว่า31 และในปัจจุบันรูปแบบของสื่อสังคมออนไลน์ที่เปลี่ยนแปลงไปจากเดิม มีการนำไปใช้งานอย่างหลากหลายและง่ายต่อการเข้าถึงข้อมูล รวมถึงความรู้เกี่ยวกับการส่งเสริมพัฒนาการของเด็ก บิดามารดาจึงสามารถเข้าถึงข้อมูลดังกล่าวด้วยตนเองค่อนข้างง่าย รวดเร็ว อาจทำให้การได้รับข้อมูลเกี่ยวกับการส่งเสริมพัฒนาการด้านภาษาจากสื่อแบบเดิม ได้แก่ โทรทัศน์ วิทยุ หนังสือพิมพ์ หนังสือ คู่มือ เป็นต้น ไม่ส่งผลต่อพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน

**ข้อเสนอแนะในการนำผลวิจัยไปใช้**

พยาบาลและบุคลากรด้านสุขภาพสามารถนำผลการวิจัยไปเป็นข้อมูลการพัฒนารูปแบบการส่งเสริมพฤติกรรมของบิดามารดาในการส่งเสริมพัฒนาการด้านภาษาของเด็กวัยหัดเดิน โดยชี้แนะให้บิดามารดารับรู้ถึงความสามารถแห่งตนเพื่อเกิดความมั่นใจและมีความเชื่อมั่นในตนเอง และให้ครอบครัวมีส่วนร่วมในการสนับสนุนบิดามารดาทั้งในด้านอารมณ์ เครื่องมือ ข้อมูลข่าวสาร และการประเมินค่า เพื่อให้บิดามารดามีพฤติกรรมส่งเสริมพัฒนาการด้านภาษาของเด็กวัยหัดเดินที่มีประสิทธิภาพมากยิ่งขึ้น

**ข้อเสนอแนะในการทำวิจัยครั้งต่อไป**

1. ควรมีการศึกษาพฤติกรรมส่งเสริมพัฒนาการด้านภาษาของเด็กวัยหัดเดินใน กลุ่มตัวอย่างอื่น ได้แก่ ผู้ดูแลหลักที่เป็นบุคคลในครอบครัว ครูหรือพี่เลี้ยงเด็กในศูนย์พัฒนาเด็ก เป็นต้น เนื่องจากบุคคลเหล่านี้มีส่วนในการเลี้ยงดูเด็กวัยนี้ซึ่งส่งผลต่อพัฒนาการด้านภาษาของเด็กวัยหัดเดิน

2. ควรมีการศึกษารูปแบบการทดลองโดยพัฒนาโปรแกรมส่งเสริมพฤติกรรมของบิดามารดาในการส่งเสริมพัฒนาการด้านภาษาให้แก่เด็กวัยหัดเดิน โดยเน้นให้บิดามารดามีการรับรู้ความสามารถแห่งตน และได้รับการสนับสนุนทางสังคมจากครอบครัว

**เอกสารอ้างอิง**

1. พัฏ โรจน์มหามงคล. ความผิดปกติของพัฒนาการด้านภาษา. ใน : สุรีย์ลักษณ์ สุจริตพงศ์, รวิวรรณ รุ่งไพรวัลย์, ทิพวรรณ หรรษคุณาชัย, บานชื่น เบญจสุวรรณเทพ, อดิศร์สุดา เฟื่องฟู และจริยา จุฑาสิทธิ์, บรรณาธิการ. ตำราพัฒนาการและพฤติกรรมเด็ก เล่ม 4. กรุงเทพฯ: พี.เอ.ลีฟวิ่ง; 2561: 411-434.
2. พงษ์ศักดิ์ น้อยพยัคฆ์, ดุษฎี เงินหลั่งทวี. พัฒนาการเด็ก. ใน : สุรีย์ลักษณ์ สุจริตพงศ์, รวิวรรณ รุ่งไพรวัลย์, ทิพวรรณ หรรษคุณาชัย, บานชื่น เบญจสุวรรณเทพ, อดิศร์สุดา เฟื่องฟู, จริยา จุฑาสิทธิ์, พัฏ โรจน์มหามงคล, บรรณาธิการ. ตำราพัฒนาการและพฤติกรรมเด็ก เล่ม 4. กรุงเทพฯ: พี.เอ.ลีฟวิ่ง; 2561: 365-382.
3. National Institute on Deafness and Other Communication Disorders. Quick statistics about voice, speech, language. [cited 2016, September 7]. Available from https://www. nidcd.nih.gov/health/statistics.
4. Sunderajan T, Kanhere SV. Speech and language delay in children: Prevalence and risk factor. [cited 2016, May 16]. Available from https://www.researchgate.net.
5. กรมอนามัย. รายงานการศึกษาปัจจัยที่มีผลต่อพัฒนาการเด็กปฐมวัยครั้งที่ 6 พ.ศ.2560 กลุ่มสนับสนุนวิชาการและการวิจัย สำนักส่งเสริมสุขภาพ กรมอนามัย: 2561.
6. เดือนฉาย แสงรัตนายนต์. ประสิทธิผลของโปรแกรมฝึกพูดเด็กพูดช้าโดยใช้คู่มือฝึกพูดสำหรับผู้ปกครอง. วารสารราชานุกูล 2559; 31: 1-12.
7. ศรัชฌา กาญจนสิงห์. สถานการณ์พัฒนาการเด็กปฐมวัยเขตสุขภาพที่ 6. วารสารการส่งเสริมสุขภาพและอนามัยสิ่งแวดล้อม 2560; 42: 68-85.
8. นวพรรษ บุญชาญ. สื่อทีวี-ไอที ภัยร้ายต่อเด็ก. [อินเทอร์เน็ต]. กรุงเทพฯ: สถาบันราชานุกูล; 2555, [เข้าถึงเมื่อ 10 มี.ค. 2564]. เข้าถึงได้จาก https:// th.rajanukul.go.th.
9. ธนพิชฌน์ แก้วกา. กรมอนามัยเตือนพ่อแม่ใช้มือถือ แท็บเล็ตหรือโทรทัศน์ เลี้ยงลูกอายุต่ำกว่า 2 ปี ทำร้ายพัฒนาการลูก. [อินเทอร์เนต็]. กรุงเทพฯ: สถานีวิทยุกระจายเสียงแห่งประเทศไทย; 2563, [เข้าถึงเมื่อ 15 มี.ค. 2564]. เข้าถึงได้จาก https://thainews.prd.go.th/th/news/detail/ TCATG201103110817591
10. Johnson B. Impacts of screen media on young children. BMH Medical Journal 2020; 7: 1-5.
11. Green LW, Kreuter MW. Health program planning: An educational and ecological. 4th ed. McGraw-Hill Higher Education; 2005.
12. ณิชาณี พันธุ์งาม. ปัจจัยที่มีผลต่อการกระตุ้นพัฒนาการเด็กในชุมชน จังหวัดนครราชสีมา. วารสารศูนย์อนามัยที่ 9 วารสารส่งเสริมสุขภาพและอนามัยสิ่งแวดล้อม 2560; 11: 5-20.
13. ปรัชญาพร ธิสาระ, จุฑามาศ ผลมาก, เพชรลดา สีขาว, บุษยารัตน์ ศิลปวิทยาทร. ปัจจัยทำนายพฤติกรรมส่งเสริมพัฒนาการเด็กปฐมวัยของผู้ปกครองในจังหวัดพะเยา. วารสารพยาบาลและการดูแลสุขภาพ 2560; 35: 169-176.
14. อัจฉราพร ปิติพัฒน์, สิริณัฏฐ์ โภคพัชญ์ภูเบศ, ชลินดา คำศรีพล, สมสมร เรืองวรบูรณ์. ปัจจัยที่มีความสัมพันธ์ต่อพฤติกรรมการส่งเสริมการเจริญเติบโตและพัฒนาการของบิดามารดาเด็กวัยหัดเดิน. วารสารวิทยาลัยพยาบาลบรมราชชนนีกรุงเทพ 2561; 34: 1-10.
15. ต้องตา ขันธวิธิ, จิราวรรณ แท่นวัฒนกุล. ปัจจัยที่มีโอกาสทำให้เกิดพัฒนาการด้านการใช้ภาษาไม่สมวัยในเด็กอายุ 9 เดือนในเขตจังหวัดขอนแก่น. วารสารพยาบาลศาสตร์และสุขภาพ 2561; 41: 87-97.
16. ลาวัลย์ ทาวิทะ, พิมพาภรณ์ กลั่นกลิ่น, มาลี เอื้ออำนวย. พฤติกรรมการส่งเสริมพัฒนาการทารกเกิดก่อนกำหนดของบิดามารดาหลักและปัจจัยที่เกี่ยวข้อง. วารสารพยาบาลสาร 2559; 43: 12-22.
17. บุษบา อรรถาวีร์, บำเพ็ญ พงศ์เพชรดิถ. รูปแบบการใช้คู่มือเฝ้าระวังและส่งเสริมพัฒนาการเด็กปฐมวัย เพื่อส่งเสริมพัฒนาการเด็กศูนย์อนามัยที่ 5 ราชบุรี. วารสารวิจัยและพัฒนาวไลยอลงกรณ์ในพระบรมราชูปถัมภ์ 2561; 13: 229-242.
18. สุดารัตน์ กงแก้ว. เพชรพราว ธาระวงค์. กรกนก มีสินทรัพย์ .ฐิตาพร เหมือนแก้ว. บรรณาธิการ.ปัจจัยที่มีผลต่อพฤติกรรมการดูแลสุขภาพช่องปากในเด็กก่อนวัยเรียนของผู้ปกครอง ตำบลตะคร้ออำเภอไพศาลี จังหวัดนครสวรรค์. เอกสารประกอบการประชุมวิชาการและนำเสนอผลงานวิจัยระดับชาติ ครั้งที่ 6 เรื่องการพัฒนาสู่สังคมอัจฉริยะ. มหาวิทยาลัยปทุมธานี; 9 กุมภาพันธ์ 2562.
19. มาลี เอื้ออำนวย, อภิรัช อินทรางกูร ณ อยุธยา, กมลทิพย์ ทิพย์สังวาลย์, พรรณนิภา บุญกล้า, ศศิธร คำมี, กรชนก หน้าขาว. ผลของโปรแกรมการส่งเสริมพัฒนาการเด็กปฐมวัยต่อความรู้และพฤติกรรมการส่งเสริมพัฒนาการเด็กของบิดามารดาและผู้ดูแล อำเภอเมือง จังหวัดลำปาง. วารสารการพยาบาลและสุขภาพ สสอท 2564; 3: 48-63.
20. Cohen J. A power primer. Psychological Bulletins 1992; 112: 155-159.
21. บุญใจ ศรีสถิตนรากูร. ระเบียบวิธีการวิจัยทางพยาบาลศาสตร์. พิมพ์ครั้งที่ 5. กรุงเทพมหานคร: ยูแอนด์ไออินเตอร์มีเดีย; 2553.
22. อรุณศรี กัณวเศรษฐ, พวงทิพย์ ชัยพิบาลสฤษดิ์, สุภาวดี เครือโชติกุล. ผลของโปรแกรมการมีส่วนร่วมส่งเสริมพัฒนาการด้านภาษาต่อความรู้และการรับรู้ความสามารถของบิดามารดาเด็กวัยปฐมวัย.วารสารวชิรสารการพยาบาล 2561; 20: 40-53.
23. House JW. Work stress and social support. Addison-Wesley; 1981.
24. ชญาน์นันท์ ใจดี. ปัจจัยที่มีความสัมพันธ์กับพฤติกรรมการป้องกันโรคติดเชื้อเฉียบพลันระบบหายใจของบิดามารดาเด็กในสถานรับเลี้ยงเด็ก. [วิทยานิพนธ์ปริญญามหาบัณฑิต]. กรุงเทพฯ:มหาวิทยาลัยมหิดล; 2554.
25. กระทรวงสาธารณสุข. คู่มือเฝ้าระวังและส่งเสริมพัฒนาการเด็กปฐมวัย (Developmental Surveillance and Promotion Manual: DSPM). กรุงเทพฯ: โรงพิมพ์องค์การสงเคราะห์ทหารผ่านศึก; 2560.
26. Bandura A. Self-Efficacy: The Exercise of control. W.H. Freeman and Company; 1997.
27. รรฤณ แสงแก้ว, จิดาภา ผูกพันธ์, กนกจันทร์ เขม้นการ, วาสนา มาตพรมราช. ปัจจัยทำนายพฤติกรรมส่งเสริมพัฒนาการเด็กปฐมวัยของผู้ดูแล. วารสารพยาบาลสภากาชาดไทย 2564; 14: 152-164.
28. มัทรี คอดริงตัน, จุฑามาศ โชติบาง, อัจฉราพร ศรีภูษณาพรรณ. ปัจจัยที่เกี่ยวข้องกับการสร้างเสริมวินัยเชิงบวกในผู้ดูแลเด็กวัยก่อนเรียน. วารสารวิจัยสุขภาพและการพยาบาล 2564; 37: 227-236.
29. กัญญา สอนสี, ยุนี พงศ์จตุรวิทย์, นุจรี ไชยมงคล. ปัจจัยที่มีความสัมพันธ์กับพฤติกรรมของมารดาในการส่งเสริมการเล่นแก่บุตรวัยก่อนเรียน. วารสารวิทยาลัยพยาบาลพระปกเกล้าจันทบุรี 2560; 28: 91-99.
30. Taylora ZE, Congerb RD, Robinsc RW, Widaman KF. Parenting practices and perceived social support: Longitudinal relations with the social competence of Mexican-origin children. Journal of Latinx Psychology 2015; 3: 193–208.
31. จินตนา วัชรสินธุ์, รวิวรรณ คำเงิน, ชนกพร ศรีประสาร, ณัชนันท์ ชีวานนท์. ปัจจัยครอบครัวที่มีความสัมพันธ์กับความฉลาดทางอารมณ์ของเด็กอายุ 6-11 ปี. วารสารวิจัยทางวิทยาศาสตร์สุขภาพ 2560; 11: 12-22.